# Ob Dnevu Mednarodnih človekovih pravic v Zadru

# LEPOTA PESMI, BESEDE IN UMETNOSTI

V organizaciji SKD Lipa Zadar smo 9. decembra s pesmijo besedo in umetnostjo proslavili Mednarodni dan človekovih pravic.

Na njihovo povabilo smo se dogodku z veseljem pridružili tudi člani SKD Triglav Split – MePZ je prinesel pesem, Ana Šušmelj poezijo vsi pa pozitivne želje za radostno, prijateljsko druženje.

O pomenu Mednarodnega dneva človekovih pravic je spregovoril mag. sc. Cveto Šušmelj, predsednik SKD Triglav Split.

Minattijevo *Nekoga moraš imeti rad* sta v hrvaščini in slovenščini recitirali Marija Ivoš in Vera Hrga.

Svojo poezijo so interpretirale same avtorice pesnice: Ana Šušmelj iz SKD Triglav Split, Marija Ivoš iz Lipe Zadar in Mirjana Majić iz Makedonskega kulturnega društva Biljana Zadar.

Foto:Ana

V prijetnem, akustičnem ambientu »na Galiji«, v sijaju prelepih deklet v novih pariško modrih oblekah, je iz src pevk in pevcev privrela pesem, ki se tam čuva, neguje in raste že dolgih 25 let.

Njihova pesem je vedno polna podarjanja in predajanja, vedno zapeta z gorečnostjo domoljubja in s srcem prijateljstva, ljubezni in z vsemi prijaznimi čustvi, zapeta je z dušo, z žarom, iz duše in iz srca.

Njihova pesem je tudi čudovita glasbena razglednica iz domačih krajev, prežeta z bogastvom maternega jezika in nam mnogim iz pozabe kliče spomine na lepoto domovine, na srečne trenutke iz otroštva in odraščanja, na bližnje in drage ljudi, spomine, ki naj nikoli ne potonejo.

Pesem, pevska kultura nas trdno povezuje z matično domovino, z rodno grudo ter s toplo melodijo objema someščane in vse prijatelje v krajih, kjer živimo.

FOTO: ZBOR



Darila so ob zaključku vsake slovesnosti vedno znak zahvale, pozornost, in povezanosti.

Izmenjala sta jih predsednik SKD Triglav in predsednica Lipe Zadar Darja Jusup.

Foto:Darila